Stupoare după decizia lui Postecoglou în cazul lui Drăgușin: "Nu îmi vine să cred! Ce are cu el?"
Radu Drăgușin (22 de ani) ajunge la șapte meciuri consecutive în care este rezervă la Tottenham, în Premier League.
Drăgușin a fost lăsat pe banca de rezerve a lui Tottenham și pentru meciul cu Burnley, care se joacă azi, de la ora 17:00, în penultima etapă din Premier League. Ange Postecoglou mizează din nou pe cuplul de fundași centrali format din Cristian Romero și Micky van de Ven, în timp ce fundaș stânga este Oliver Skipp, la bază mijlocaș defensiv.
Reacția fanilor lui Tottenham după ce Radu Drăgușin a fost din nou lăsat pe bancă
Deși presa engleză se aștepta ca Drăgușin să fie titular contra lui Burnley, având în vedere problemele din flancul stâng al apărării, Ange Postecoglou a preferat să îl lase pe român pe bancă.
Mulți fani ai lui Tottenham s-au arătat contrariați de hotărârea lui Postecoglou pe rețelele sociale. Unii dintre ei sunt de părere că Drăgușin ar putea chiar să plece de la Spurs în vară, nemulțumit de situația în care se află.
Câteva dintre comentariile fanilor lui Tottenham după ce Drăgușin a fost lăsat pe bancă la meciul cu Burnley:
- "Skipp, fundaș stânga? Ce a făcut Drăgușin de nu e titular? Îmi lipsește ceva?"
- "Ce are Ange cu Drăgușin? Într-o situație ca asta nu are încredere într-un transfer pe care chiar el l-a aprobat? Ar fi putut să joace cu el, iar Van de Ven să fie mutat pe postul de fundaș stânga"
- "De ce l-am mai transferat pe Drăgușin?
- "Care e rostul pentru care a fost adus Drăgușin? Van de Ven a jucat fundaș stânga la naționala Olandei. Putea fi jucat acolo, iar Drăgușin în centru pentru a primi minute. Postecoglou preferă să îl lase pe bancă și să joace cu un mijlocaș pe postul de fundaș stânga"
- "Nu îmi vine să cred că Drăgușin e pe bancă și la aceste meciuri lipsite de miză"
- "Nu pot să înțeleg cum Skipp e în fața lui Drăgușin"
- "Drăgușin nu joacă nici după 12 goluri încasate în 4 meciuri? Să fim serioși!"
- "Skipp, fundaș stânga? Nu îl mai văd pe Drăgușin aici și în sezonul următor"
Radu Drăgușin a fost titular doar la partidele cu Fulham (0-3) și Luton (2-1), când Micky van de Ven a avut probleme medicale.
30 de milioane de euro, cu bonusuri incluse, este suma mutării lui Drăgușin de la Genoa la Tottenham
Nici Florin Manea nu înțelege ce se întâmplă cu Radu Drăgușin la Tottenham
Pentru a clarifica situația, Manea a spus în această săptămănă că va merge la Londra pentru o discuție cu oficialii lui Tottenham. În funcție de răspunsul clubului din Premier League, Radu Drăgușin își va stabili viitorul.
Pentru moment, agentul spune că exclude o plecare a lui Drăgușin, chiar și sub formă de împrumut, însă transmite că anumite cluburi din Germania, Italia sau Turcia s-au arătat interesate de transferul stoperului de la Spurs.
"Eu aștept. Probabil o să am o discuție. Nu prea aș vrea să discut acum, mi-am spus punctul de vedere și l-a preluat toată lumea. Am o întâlnire amicală cu cei de la Tottenham, miercuri, iar după o să știu mai multe.
(n.r - Luați în calcul să-l transferați pe Radu în vară?) Deocamdată, nu. Sincer, nu-mi place să dau bir cu fugiții și nu-i place nici lui, dar vreau să înțeleg puțin ce se întâmplă pentru că nu prea am o explicație.
(n.r - Radu ce v-a spus?) Radu ce să spună? El se pregătește, dă 100% la antrenamente. Face tot ce depinde de el pentru a juca titular.
(n.r - V-a spus în vreun moment că regretă că nu s-a dus la Bayern?) Nu! A fost alegerea lui. Și-a dorit Anglia. Știa că o să fie greu, dar mai avem răbdare un pic pentru că promisiunile au fost făcute mai multe pentru campionatul care urmează decât cel de acum. Într-un fel, antrenorul ne-a spus că se va baza mai mult la anul pe el. Acum e în cursul campionatului, acomodare, am înțeles, dar, date fiind consecințele actuale, trebuie să aflăm și noi câteva lucruri despre cum gândesc cei de la Tottenham în privința lui.
Am semnat pe șase ani și jumătate. Dacă nu voiam să rămânem, nu semnam atât de lung. Viitorul lui e legat de Tottenham, dar contează și să fie într-un ambient în care să-i continuăm creșterea, nu să o oprim. El mai are mult de crescut.
(n.r - V-au căutat echipe văzând că Radu nu joacă?) Foarte multe echipe! Din Germania, din Italia, de la echipe de top, să mă întrebe de situația lui, dacă ne gândim la un împrumut în vară. Bine, și din Turcia, dar am refuzat total.
(n.r - Împrumutul ar fi o variantă?) Nu știu. Deocamdată, nu. Mizez pe faptul că Radu se va impune, mizez că a venit la mijlocul campionatului, când echipa era deja construită. Au fost și meciuri grele. Nu vedeți că de 4-5 meciuri nu câștigă? E normal să primească și el o șansă", a spus Florin Manea, pentru PRO TV și Sport.ro.
Urmăriți SPORT.RO și pe Google News